
Paskaidrojuma raksts 
Rīgas domes saistošajiem noteikumiem “Kārtība, kādā piešķir naudas balvas Rīgas sportistiem un viņu treneriem par izciliem sasniegumiem sportā”
	1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi
Saistošo noteikumu projekta mērķis ir noteikt vienotu, pārskatāmu un iepriekš zināmu kārtību, kādā Rīgas valstspilsētas pašvaldība piešķir naudas balvas Rīgas sportistiem un viņu treneriem par izciliem sasniegumiem sportā, kā arī noteikt pretendentu loku, pieteikumu iesniegšanas un izvērtēšanas kārtību, naudas balvu piešķiršanas nosacījumus un maksimālo apmēru.
Saistošo noteikumu projekts paredz, ka naudas balvu var piešķirt par augstākajiem sasniegumiem olimpiskajās spēlēs, paralimpiskajās spēlēs, Nedzirdīgo spēlēs (Deaflympics), pasaules un Eiropas čempionātos, tiem pielīdzinātās sacensībās, kā arī citās pasaules mēroga nozīmīgās starptautiskās sacensībās. Projektā precizēta Rīgas sportista un viņa trenera definīcija, tostarp noteiktas prasības attiecībā uz deklarēto dzīvesvietu, sportista vecumu, antidopinga prasību ievērošanu un trenera profesionālo kvalifikāciju.
Pieteikumu naudas balvas saņemšanai iesniedz Latvijā atzīta attiecīgā sporta veida federācija. Projektā noteikts iesniedzamo dokumentu kopums, noformēšanas prasības, trūkumu novēršanas iespēja, komisijas kompetence un lēmumu pieņemšanas kārtība, paziņošanas un apstrīdēšanas kārtība, kā arī pieteicēju un pretendentu atbildība par sniegtās informācijas patiesumu un lēmuma anulēšanas un izmaksātās naudas balvas atmaksāšanas nosacījumi.
Alternatīva, kas neparedz tiesiskā regulējuma izstrādi, būtu katru naudas balvas piešķiršanas gadījumu vērtēt individuāli bez vienotiem kritērijiem, izdodot Rīgas domes lēmumus par katru individuālu sasniegumu. Šāda pieeja nenodrošinātu pietiekamu tiesisko noteiktību, vienlīdzīgu attieksmi pret pretendentiem un paredzamu administratīvo procesu. Tādēļ saistošo noteikumu izdošana ir piemērotākais risinājums vienotas kārtības noteikšanai.

	2. Fiskālā ietekme uz pašvaldības budžetu, iekļaujot attiecīgus aprēķinus 
Saistošo noteikumu īstenošana atstās ietekmi uz Rīgas valstspilsētas pašvaldības budžetu, paredzot ikgadēji finanšu līdzekļus naudas balvu izmaksai. Naudas balvas paredzēts finansēt no īpaši šim mērķim izveidotas pašvaldības budžeta programmas. 
Konkrētais fiskālās ietekmes apmērs var būt mainīgs un atkarīgs no attiecīgajā kalendārajā gadā saņemto un apstiprināto pieteikumu skaita, sasniegumu veida, izcīnītās vietas, sporta veida kategorijas un saistošajos noteikumos paredzētā naudas balvas apmēra. Naudas balvu maksimālie apmēri noteikti saistošo noteikumu 16. punktā.
Ja kopējais piešķiramo naudas balvu apmērs pārsniegs attiecīgajam mērķim budžetā pieejamos līdzekļus, jautājums par papildu finansējumu risināms normatīvajos aktos noteiktajā kārtībā.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)
Saistošo noteikumu projektam ir paredzama pozitīva sociālā ietekme, jo tas sekmēs izcilu sportistu piederību Rīgai, motivāciju augstiem sasniegumiem, kā arī Rīgas valstspilsētas atpazīstamību sporta jomā. Atbalsts augstu sasniegumu sportistiem var veicināt sabiedrības, īpaši bērnu un jauniešu interesi par sportu un fiziski aktīvu dzīvesveidu.
Tieša ietekme uz vidi un uzņēmējdarbības vidi nav paredzama. Projekts neparedz priekšrocības konkrētiem saimnieciskās darbības veicējiem un neierobežo brīvu un godīgu konkurenci. Naudas balvu saņēmēji ir noteiktajiem kritērijiem atbilstoši sportisti un treneri.

	4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām
Saistošo noteikumu projekts nosaka jaunu administratīvo procedūru naudas balvas pieprasīšanai un piešķiršanai. Pieteikumu iesniedz Latvijā atzīta attiecīgā sporta veida federācija, pievienojot pieteikuma veidlapu, sportista un trenera apliecinājumu un sacensību protokola kopiju.
Pieteikumus izvērtē Rīgas valstspilsētas pašvaldības Izglītības, kultūras un sporta departamenta izveidota komisija. Komisija pārbauda pieteikuma atbilstību, nepieciešamības gadījumā aicina to precizēt, pieņem lēmumu par naudas balvas piešķiršanu un apmēru vai par atteikumu, kā arī paziņo pieņemto lēmumu.

	5. Ietekme uz pašvaldības funkcijām un cilvēkresursiem
Saistošo noteikumu izpilde ir saistīta ar pašvaldības autonomās funkcijas īstenošanu sporta jomā. Pieteikumu administrēšanu, izvērtēšanas procesa organizēšanu, komisijas darba nodrošināšanu, lēmumu paziņošanu un naudas balvu izmaksas administrēšanu veiks Rīgas valstspilsētas pašvaldības Izglītības, kultūras un sporta departaments.
Saistošo noteikumu projektā nav paredzēta jaunu institūciju vai amata vietu izveide. Izpilde plānojama esošo pašvaldības institūciju un cilvēkresursu ietvaros.

	6. Izpildes nodrošināšana
Saistošo noteikumu izpildi, tostarp naudas balvas izmaksu sportistiem un treneriem nodrošinās Rīgas valstspilsētas pašvaldības Izglītības, kultūras un sporta departaments. Lēmumu par naudas balvas piešķiršanu, tās apmēru vai atteikumu piešķirt naudas balvu pieņems departamenta izveidota komisija, kuras sastāvā būs departamenta pārstāvji un biedrības “Latvijas Sporta federāciju padome” deleģēts pārstāvis.
Informācija par pieteikumu iesniegšanu un komisijas pieņemtajiem lēmumiem tiks publicēta pašvaldības tīmekļvietnēs. Naudas balvu pārskaitīšanu uz pieteicēja norādīto saņēmēja bankas kontu nodrošinās departaments.

	7. Prasību un izmaksu samērīgums pret ieguvumiem, ko sniedz mērķa sasniegšana
Saistošo noteikumu projektā paredzētās prasības ir samērīgas ar mērķi nodrošināt objektīvu, pārbaudāmu un vienlīdzīgu naudas balvu piešķiršanas procesu. Prasība pieteikumu iesniegt Latvijā atzītai sporta federācijai un pievienot sasniegumu apliecinošus dokumentus ļauj pārbaudīt sportiskā sasnieguma atbilstību noteiktajiem kritērijiem.
Pretendentiem noteiktie atbilstības nosacījumi, komisijas izvērtēšanas procedūra un atbildība par nepatiesas informācijas sniegšanu ir nepieciešami pašvaldības finanšu līdzekļu tiesiskai un lietderīgai izmantošanai. Administratīvais slogs ir ierobežots ar informāciju un dokumentiem, kas nepieciešami pretendenta un sasnieguma pārbaudei, un ir samērīgs ar iespējamo ieguvumu – pašvaldības naudas balvas saņemšanu.

	8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija
Atbilstoši Pašvaldības likuma 46. panta trešajai daļai saistošie noteikumi un tam pievienotais paskaidrojuma raksts tika publicēts Pašvaldības oficiālajā tīmekļvietnē sabiedrības viedokļa noskaidrošanai laika periodā no 2026. gada 13. novembra līdz 27. novembrim. 

